Afgørelse nr. 188

af 10. december 2002

om de blanketter, der skal benyttes ved anvendelsen af Rådets forordning (EØF) nr. 574/72 (E 210 og E 211)

(EØS-relevant tekst)

(2003/306/EF)

DE EUROPÆISKE FÆLLESSKABERS ADMINISTRATIVE KOMMISSION FOR VANDRENDE ARBEJDSTAGERES SOCIALE SIKRING HAR -

under henvisning til artikel 81, litra a), i Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere, selvstændige erhvervsdrivende og deres familiemedlemmer, der flytter inden for Fællesskabet(1), i henhold til hvilken den har til opgave at behandle ethvert administrativt spørgsmål, der opstår i forbindelse med bestemmelserne i forordning (EØF) nr. 1408/71 og senere forordninger,

under henvisning til artikel 2, stk. 1, i Rådets forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71(2), i henhold til hvilken den udarbejder de attester, erklæringer, begæringer og øvrige dokumenter, der er nødvendige for anvendelsen af forordningerne,

under henvisning til afgørelse nr. 180 af 15. februar 2000 om de blanketter, der skal benyttes ved anvendelsen af Rådets forordning (EØF) nr. 1408/71 og (EØF) nr. 574/72 (E 211 og E 212)(3),

under henvisning til afgørelse nr. 184 af 10. december 2001 om de blanketter, der skal benyttes ved anvendelsen af Rådets forordning (EØF) nr. 1408/71 og (EØF) nr. 574/72 (E 201 til E 207, E 210, E 213 og E 215)(4), og

ud fra følgende betragtninger:

(1) I henhold til artikel 48, stk. 1, i forordning (EØF) nr. 574/72 skal ansøgeren underrettes om klageadgang samt fristerne for indgivelse af klage.

(2) De afgørelser, der træffes af de enkelte berørte institutioner, skal angive den i den pågældende lovgivning fastsatte klageadgang samt fristerne for indgivelse af klage og skal ved hjælp af blanket E 210 meddeles den behandlende institution.

(3) Den behandlende institution skal underrette ansøgeren herom ved hjælp af blanket E 211 - "Sammenfattende meddelelse om afgørelserne".

(4) Den nuværende udgave af blanket E 210 og E 211 indeholder ingen oplysninger om klageadgang samt fristerne for indgivelse af klage.

(5) Det er derfor påkrævet at ændre blanket E 210 og E 211.

(6) Aftalen om Det Europæiske Økonomiske Samarbejdsområde af 2. maj 1992, som suppleres af protokol af 17. marts 1993, gennemfører bilag VI i Rådets forordning (EØF) nr. 1408/71 og (EØF) nr. 574/72 inden for Det Europæiske Økonomiske Samarbejdsområde.

(7) I henhold til afgørelse truffet af Det Blandede EØS-udvalg skal de blanketter, der skal benyttes ved anvendelsen af Rådets forordning (EØF) nr. 1408/71 og (EØF) nr. 574/72, tilpasses og benyttes inden for Det Europæiske Økonomiske Samarbejdsområde.

(8) Af praktiske grunde er det nødvendigt at anvende samme blanketter inden for Fællesskabet og inden for Det Europæiske Økonomiske Samarbejdsområde.

(9) Afgørelsen af, på hvilket sprog blanketterne skal udfærdiges, er omhandlet i henstilling nr. 15 fra den administrative kommission -

TRUFFET FØLGENDE AFGØRELSE:

1. Den blanket E 210, der er gengivet i afgørelse nr. 184, erstattes med vedlagte blanket.

2. Den blanket E 211, der er gengivet i afgørelse nr. 180 af 15. februar 2000, erstattes med vedlagte blanket.

3. Medlemsstaternes kompetente myndigheder stiller vedlagte blanketter til rådighed for alle interesserede (berettigede personer, institutioner, arbejdsgivere etc.).

4. Blanketterne forefindes på Fællesskabets officielle sprog og er udarbejdet på en sådan måde, at de forskellige versioners tekst er helt sammenfaldende, hvilket muliggør, at hver enkelt modtager (berettiget person, institution, arbejdsgiver etc.) kan få en blanket, der er trykt på hans eget sprog.

5. Denne afgørelse træder i kraft den første dag i den måned, der følger efter offentliggørelsen i Den Europæiske Unions Tidende.

Eva Pedersen

Formand for den administrative kommission

(1) EFT L 149 af 5.7.1971, s. 2.

(2) EFT L 74 af 27.3.1972, s. 1.

(3) EFT L 23 af 25.1.2001, s. 33.

(4) EFT L 304 af 6.11.2002, s. 1. Berigtigelse L 315 af 19.11.2002, s. 22.

>PIC FILE= "L_2003112DA.001402.TIF">

>PIC FILE= "L_2003112DA.001501.TIF">

>PIC FILE= "L_2003112DA.001601.TIF">

>PIC FILE= "L_2003112DA.001701.TIF">

>PIC FILE= "L_2003112DA.001801.TIF">

>PIC FILE= "L_2003112DA.001901.TIF">